Europos Parlamento rezoliucija dėl Rytų Timoro



Oficialusis leidinys 300 E , 09/12/2006 p. 0517 - 0519



P6_TA(2006)0278 Rytų Timoras Europos Parlamento rezoliucija dėl Rytų Timoro Europos Parlamentas, - atsižvelgdamas į ankstesnes rezoliucijas dėl Rytų Timoro, - atsižvelgdamas į 2006 m. gegužės 31 d. pareiškimą dėl Rytų Timoro, kurį Europos Sąjungos vardu padarė pirmininkavusi valstybė narė, - atsižvelgdamas į informaciją, kurią Saugumo Tarybos 5432-ame posėdyje pateikė JT Generalinio Sekretoriaus specialusis atstovas, - atsižvelgdamas į Darbo tvarkos taisyklių 105 straipsnį, A. kadangi nuo balandžio mėn., kai buvo atleisti beveik 600 kareivių (trečdalis visų ginkluotųjų pajėgų), Rytų Timorą drasko smurtas; kadangi 2006 m. balandžio 28- 29 d. per ginkluotųjų pajėgų ir atleistų karių bei juos remiančių civilių ginkluotus susirėmimus žuvo žmonių, dėl kurių skaičiaus nesutariama, B. kadangi dėl neramumų, riaušių ir gaujų siautėjimo žuvo daug žmonių, dar daugiau buvo sužeisti, dešimtys tūkstančių panikos apimtų žmonių pasitraukė iš sostinės ir tebesiglaudžia aplinkinėse kalvose arba persikėlė ir yra saugomi bažnyčios, JT ar ambasadų, C. kadangi, remiantis JT informacija, 2006 m. gegužės 25 d. kareiviai apšaudė beginklius policijos pareigūnus, iš kurių 9 žuvo ir 27 buvo sužeisti, D. kadangi politinė padėtis Rytų Timore tebėra nestabili, nepaisant to, kad atsistatydino vidaus reikalų ir gynybos ministrai, ir kitų pastangų bei priemonių, kurių ėmėsi Rytų Timoro institucijos, E. kadangi protestuotojai reikalauja ministro pirmininko Mari Alkatiri atsistatydinimo, F. kadangi tai, kad dar labiau padidėjo didžiulė saugumo ir politinė krizė, paskatino Rytų Timoro institucijas paprašyti užsienio karių padėti užkirsti kelią nevaldomam smurtui ir atkurti tvarką ir teisingumą, G. pritardamas pastangoms, kurių vyriausybės vardu ėmėsi prezidentas Xanana Gusmão ir vyriausiasis ministras Ramos Horta, ir kuriomis siekiama atkurti politinį ir socialinį stabilumą, įskaitant derybas su atleistų kareivių atstovais ir iš tarnybos pasitraukusiais policijos pareigūnais ir kitais tarnautojais dalyvaujant JT stebėtojams, H. kadangi JT vyriausiasis pabėgėlių reikalų komisaras pranešė, kad pastarosiomis savaitėmis dėl sumaišties, kurią sukėlė tai, kad buvo atleista trečdalis ginkluotųjų pajėgų personalo, ir policijos pajėgų susiskaldymas bei dar labiau padidino gaujų siautėjimas, buvo perkelti daugiau kaip 100 tūkst. žmonių, I. kadangi 2006 m. birželio 20 d. turi baigtis JT misijos Rytų Timore (šiuo metu UNOTIL), kurią anksčiau sudarė apie 11000 karių ir civilių darbuotojų, tačiau kuri buvo sumažinta iki 130 darbuotojų, policininkų ir karinių patarėjų, įgaliojimai, kuriuos JT Saugumo Taryba gegužės mėn. pratęsė tik vienam mėnesiui, nors juos JT Generalinis Sekretorius siūlė pratęsti vieniems metams, J. kadangi nedarbo lygis Rytų Timore siekia apie 80 %, 40 % bedarbių gyvena žemiau skurdo ribos ir 60 % yra 18 metų arba jaunesni, K. atsižvelgdamas į neatimamas Rytų Timoro žmonių suverenias teises, visų pirma susijusias su šalies gamtiniais ištekliais, 1. ragina visas Rytų Timoro konflikto šalis susilaikyti nuo smurto, dalyvauti visiems atvirose diskusijose, skirtose išspręsti politinius nesutarimus, dalyvauti vadovaujantis teisine ir konstitucine tvarka vyksiančiame demokratiniame procese ir taip padėti atkurti socialinį ir politinį stabilumą; 2. palankiai vertina Rytų Timoro institucijų sprendimu paraginti pradėti tarptautinį tyrimą dėl 2006 m. balandžio 28- 29 d. ir 2006 m. gegužės 23- 25 d. įvykių, kai per Timoro ginkluotųjų pajėgų ir atleistų kareivių bei juos remiančių civilių ginkluotus susirėmimus žuvo žmonių, dėl kurių skaičiaus nesutariama; 3. ragina Rytų Timoro prezidentą ir vyriausybę visapusiškai laikantis Rytų Timoro Konstitucijos imtis visų būtinų priemonių siekiant nutraukti smurtą ir atkurti saugią ir stabilią aplinką; 4. pažymi, kad vaidmuo, kurį turi atlikti tarptautinė bendruomenė, visų pirma Jungtinės Tautos ir jų Saugumo Taryba, yra labai svarbus Rytų Timoro valstybės kūrimo procesui, nepriklausomybei, suverenitetui ir pastangoms šioje naujoje valstybėje įtvirtinti demokratiją; 5. pabrėžia, kad pastaruosius ketverius metus vykęs JT misijos Rytų Timore laipsniško mažinimo procesas turi būti pakeistas priešinga linkme, ir ragina, kad vadovaujantis 2006 m. birželio 13 d. Rytų Timoro institucijų prašymu nedelsiant būtų dislokuotos JT vadovaujamos policijos pajėgos, kurios padėtų atkurti stabilumą, ir Jungtinių Tautų įgaliojimus turinčios taikos palaikymo pajėgos. 6. džiaugiasi tuo, kad, remiantis Generalinio Sekretoriaus pasiūlymais, buvo pratęsti JT įgaliojimai, ir ragina taikos palaikymo ir civilinės policijos dalinius likti Rytų Timore tol, kol šias funkcijas galės perimti šalies ginkluotosios pajėgos ir policija; 7. rekomenduoja, deramai atsižvelgiant į suverenių Rytų Timoro institucijų nuomonę ir į įgaliojimų, suteiktų visoms šiuo metu šalyje esančioms ir Jungtinių Tautų prižiūrimoms bei stebimoms tarptautinėms pajėgoms, ypatumus, rasti veiksmingų būdų tarptautinėms pajėgoms tarpusavyje bendrauti ir bendradarbiauti, siekiant geriausiai atstovauti Rytų Timoro žmonių interesams, veiksmingai atkurti viešąją tvarką ir sparčiai užtikrinti, kad vėl normaliai veiktų institucijos; 8. džiaugiasi tuo, kad Rytų Timoras buvo priimtas į AKR valstybių grupę; 9. pripažįsta, jog Rytų Timorui reikia politinės, techninės ir finansinės paramos atkuriant infrastruktūrą ir administracines struktūras, kurios yra būtinos siekiant, kad vėl būtų įgyvendinamas Rytų Timoro plėtros planas; 10. ragina Europos Sąjungą ir tarptautinę bendruomenę ir toliau teikti bei didinti paramą, kurios reikia siekiant Rytų Timore įtvirtinti demokratiją ir demokratijos kultūrą, didžiausią dėmesį skiriant daugiapartinei kultūrai ir institucijų (parlamento, vyriausybės, teismų ir saugumo, gynybos bei teisėsaugos pajėgų) kūrimui, padėti nedelsiant užtikrinti, kad žiniasklaidos informacija būtų teikiama visoje šalyje, ir stiprinti švietimo ir sveikatos apsaugos įstaigų tinklą, ypatingą dėmesį skiriant vaikų ir moterų poreikiams; 11. ragina tarptautinę bendruomenę daug aktyviau padėti veiksmingai stebėti, kaip Rytų Timore laikomasi žmogaus teisių, ir teikti paramą, skirtą kurti vietines žmogaus teisių grupes bei teikti vietines paslaugas nukentėjusiems dėl pažeidimų; 12. ragina Tarybą ir Komisiją paraginti Rytų Timoro institucijas uždrausti, išformuoti ir nuginkluoti visas sukarintas grupuotes, ginkluotas gaujas ir ginkluotus civilius, ir visuose, taip pat ir aukščiausio lygio, oficialiuose susitikimuose su Rytų Timoro vyriausybe reikšti Europos susirūpinimą tuo, kad policija naudoja smurtą; 13. ragina Rytų Timoro atstovus laikytis tarptautinių žmogaus teisių standartų ir užtikrinti, kad policijos ir ginkluotųjų pajėgų elgesys su piliečiais atitiktų tarptautines žmogaus teisių normas ir standartus; 14. kviečia Pirmininkų sueigą patvirtinti Europos Parlamento ad hoc delegacijos siuntimą 2006 m. rudenį į Rytų Timorą, kuri įvertintų politinę padėtį ir ES paramos programų tinkamumą; 15. paveda Pirmininkui perduoti šią rezoliuciją Tarybai, Komisijai, Rytų Timoro valstybės institucijoms (prezidentui, parlamentui ir vyriausybei), Vyriausiajam įgaliotiniui bendrai užsienio ir saugumo politikos klausimais, JT Generaliniam Sekretoriui ir JT Saugumo Tarybai. --------------------------------------------------